河間令尹
作者：趙鼎臣
朝代：宋

paragraphs: 東家載豆如山嶽，西舍割禾無處著。
父老歡呼南陌頭，打鼓吹簫相燕樂。
今年不復似常年，斗米都無百十錢。
新來長官政及我，夜無吠犬人得眠。
公家力役會不免，常苦里胥相擾亂。
里胥不出今幾時，我自輸官不須歎。
秋風嫋嫋樂無涯，棗有實兮菊有花。
聞道長官作生日，相呼父老來排衙。
排衙奉上一盃酒，再拜長官千萬壽。
三年替去不須臾，聊與斯民爲父母。